|  |
| --- |
| **דף עבודה: "לְמִי הַנַּעֲרָה הַזֹּאת?" – מפרשים**1. כיצד מסביר כל אחד מהמפרשים את שאלתו של בעז?
2. איזה פירוש עדיף לדעתכם? מדוע?
3. הביטו בתמונה, נסו לחשוב לאיזו פרשנות היא מתאימה ומדוע?

רש"י **"לְמִי הַנַּעֲרָה הַזֹּאת" - וְכִי דַרְכּוֹ שֶׁל בֹּעַז לִשְׁאֹל בְּנָשִׁים? אֶלָּא דִּבְרֵי צְנִיעוּת וְחָכְמָה רָאָה בָהּ. שְׁתֵּי שִׁבֳּלִים לִקְּטָה, שְׁלשָׁה אֵינָהּ לִקְּטָה. וְהָיְתָה מְלַקֶּטֶת עוֹמְדוֹת מְעֻמָּד וְשׁוֹכְבוֹת מְיֻשָּׁב, כְּדֵי שֶׁלֹּא תִשְׁחֶה** [=תתכופף]**.**ר' אברהם אבן עזרא **"לְמִי הַנַּעֲרָה הַזֹּאת" - חשב שהיא אשת איש. אולי שאל את הנער כי ראה לבושה כלבוש ארצה.**ר' יוסף קרא **כל מי שבוצר כרמו או קוצר שדהו מעמיד ממונה אחד שלא ייכנס אדם נכרי ללקט בתוך שדהו... וכשבא בעז לא שאל על נערות אחרות שהיה מכיר ולא גער בנערו הניצב על הקוצרים על מה הניח אותן הנערות ללקט – אלא על רות שנדמתה בעיניו כנכריה הקפיד ושאל עליה למי הנערה הזאת – כאילו גוער בו למה נתן לה רשות ללקט.**מאיר שלו **בדרך ספרותית עקיפה ומעודנת אומר לנו הסופר שכבר ממבט ראשון ניצת לבו של בעז.**(מתוך תנ"ך עכשיו, ‏1985)מתוך אתר [אסופת מדרש אמנות](https://www.talivirtualmidrash.org.il/%D7%9E%D7%92%D7%99%D7%9C%D7%AA-%D7%A8%D7%95%D7%AA-%D7%A8%D7%95%D7%AA-%D7%95%D7%91%D7%95%D7%A2%D7%96/) בקישור זה |

להלן תשובות לדף העבודה: "לְמִי הַנַּעֲרָה הַזֹּאת?" – מפרשים לשימוש המורה:

רש"י: מלמד זכות על בעז ואומר שהוא לא התעניין בה כאישה אלא ראה את ההתנהגות העדינה שבה מתוך הדרך שבה ליקטה את השיבולים.

אבן עזרא: לפי פירושו בעז שואל את השאלה כיוון שחושב שהיא נשואה והוא לא יודע עם מי התחתנה ("למי הנערה") או אפשרות אחרת שהוא זיהה שהיא לא מהאזור בגלל הלבוש שלה.

ר' יוסף קרא: בעז אינו שואל, אלא גוער בנערו שנתן לנערה נוכרייה ללקט עומרים בלי לברר מי היא.

מאיר שלו: ממבט ראשון ניצת ליבו של בעז, ורות מצאה חן בעיניו. השאלה מבטאת את סקרנותו של בעז כלפי הנערה.